搏殺有樣睇? 方嘉柏罕見動靜
2024年04月16日 15:00
東網電視
更多新聞短片
方仔在閘口盯實「銀刺勇士」出跑道情況。
方嘉柏馬房列陣第6場四班1200米件「銀刺勇士」,上賽初出沙田千二搵薛恩騎跑第12名,沿途留後外疊轉彎無乜走勢,明晚轉用何澤堯主轡又係冷門格局,不過今早有一動態卻值得留意,或對揀馬有所啟示。
6時20分,方仔在烽火台內行出行入,之後走到欄邊等待,未幾即見「銀刺勇士」由助手騎出大跑道,並沿欄慢踱一圈加課,練者睇到眉頭緊皺鬼咁肉緊,正選參賽馬出大圈補課嘅情況已經少有,仲要係方仔在場監督更加罕見,搏殺與否可自己領會。
另要一提,「銀刺勇士」曾在上周出試草地1000米大閘,何澤堯刻意砥礪前速搶放兩段,走位2 1 5,或對於今仗改變跑法有莫大幫助。